Депутатхэр зэрыхах щIыкIэр ягъэтэмэмыж
Республикэм законхэр къыдэзыгъэкI и орган нэхъыщхьэм и Президиумым и зи чэзу зэIущIэр КъБР-м и Парламентым и УнафэщIым и япэ къуэдзэ Жаным Руслан иригъэкIуэкIащ. Депутатхэр хэплъащ Iуэху зэмылIэужьыгъуэу тIощIым щIигъум.
КъБР-м и Парламентыр гъатхэ сессием зэлэжьыну законопроектхэм хагъэхьащ документу тIу. ЗэхъуэкIыныгъэхэр халъхьэнущ «Къэбэрдей-Балъкъэр Республикэм и Парламентым и депутатхэр зэрыхахым теухуауэ», «Муниципальнэ районхэмрэ къалэ округхэмрэ щIыпIэ унафэр зезыгъакIуэ я органхэм балигъ мыхъуахэм яхуэгъэза попечительствэмкIэ Къэбэрдей-Балъкъэр Республикэм и къэрал полномочие щхьэхуэхэр етыным теухуауэ» республикэ законхэм.
Абыхэм ящыщу япэ документыр къыхэзылъхьар КъБР-м и ХэхакIуэ комиссэрщ. Мы Законым хагъэкIыж къару зимыIэжу къалъытауэ щыта мардэ щхьэхуэхэр. Къапщтэмэ, зэрахъуэкI политикэ партым е хэхакIуэ зэгухьэныгъэ щхьэхуэм зы комиссэм хагъэхьэн папщIэ кандидатурэу зыбжанэ къигъэлъэгъуэну хуит зэрамыщIыр, хэхакIуэ зэгухьэныгъэхэм ящыщу процентитI иримыкъум Iэ щIаIэтахэм пщIэншэу эфир зэманымрэ газетхэм я напэкIуэцIхэмрэ къызэрагъэсэбэпам текIуэда ахъшэр зэрырагъэпшыныжыр, кандидатым мылъку зэрыбгъэдэмылъыр, апхуэдэу хэхыныгъэхэр щрагъэкIуэкI илъэсым япэ ита гъэм абы хэхъуэ зэримыIар къигъэлъэгъуэну къалэн зэрыщащIыр. Законодательствэмрэ къэрал ухуэкIэмкIэ комитетым и унафэщI Мэремыкъуэ Арсен апхуэдэу жиIащ мыгурыIуэгъуэ дыдэу щыт мардэ щхьэхуэхэр ягъэтэмэмыжын папщIэ «гражданхэр» псалъэр «хэхакIуэхэр» жиIэу зэрызэрахъуэкIар.
Законопроектым щIыгъу тхыгъэм зэритымкIэ, апхуэдэу зэхъуэкIыпхъэу къалъытэ «Къэбэрдей-Балъкъэр Республикэм и Парламентым и депутатхэр зэрыхахым и IуэхукIэ» Законым и мардэ пыухыкIахэр — зи пIалъэр ягъэIэпхъуа хэхыныгъэр щрагъэкIуэкI зэманым, Iэ зэраIэта щIыкIэр къызэрабж техникэ Iэмэпсымэхэр къыщагъэсэбэпа хэхыпIэ участкэхэм бюллетенхэр къытрагъэзэжу къызэрабжыжым, хэхыпIэ участкэхэм щIэт ашычхэмрэ кърахьэкIыурэ Iэ зэрырагъэIэт ашычхэмрэ узэпхыплъу щытын зэрыхуейм теухуахэр.
ЕтIуанэ законопроектыр ягъэхьэзыращ а Iуэхум теухуа федеральнэ законым къару зэригъуэтам къыхэкIыу. А документыр депутатхэм я пащхьэм къыщрилъхьэм ЛэжьыгъэмкIэ, социальнэ политикэмрэ узыншагъэр хъумэнымкIэ комитетым и унафэщI Карныш Сергей жиIащ 2013 гъэм щIышылэм и 1-м щегъэжьауэ къару зыгъуэта зэхъуэкIыныгъэхэм япкъ иткIэ сабий зеиншэхэмрэ адэ-анэм я жьауэм щIэмытыжу къэна сабийхэмрэ псэупIэхэр зэрырат щIыкIэм щIэуэ куэд зэрыхалъхьар.
Депутатхэр апхуэдэу хэплъащ федеральнэ законхэм халъхьэ зэхъуэкIыныгъэ щхьэхуэхэм, апхуэдэу законхэр къыдэгъэкIыным хуэгъэза жэрдэму къэралым и адрей щIыналъэхэм я парламентархэм къаIэтахэм.
ЗэIущIэм къыщащта унафэм ипкъ иткIэ КъБР-м и Парламентым и ЩIыхь тхылъыр иратащ «Къэббалъкърем-стройсервис» жэуаплыныгъэ зэхэгъэщхьэхукIа зыхь зэгухьэныгъэм и генеральнэ директор ГъуаплъащIэ Алешэ, Тезырхэр егъэпшынынымкIэ федеральнэ къулыкъущIапIэм и Управленэу Къэбэрдей-Балъкъэр Республикэм щыIэм и «Колоние №5» IуэхущIапIэм и унафэщI IутI Аслъэн сымэ.
КъБР-м и Парламентым и пресс-IуэхущIапIэ.
